Choćebuz (HA/SN). Město Choćebuz ma nětko swój etat, z kotrymž móže w lěće 2016 hospodarić. Zapósłancy měšćanskeje zhromadźizny su jón zawčerawšim, srjedu, na swojim prěnim posedźenju w nowym lěće wobzamknyli. Nětko wšak dyrbja hišće wočaknyć, hač braniborske krajne knježerstwo etatej přihłosuje. Město ma tež lětsa zaso minus w etaće a dyrbi kredit brać, zo by jón wurunało. Wudać chcedźa 359 milionow eurow, na dochodach pak wočakuja jenož dobre 350 milionow eurow, štož by wjace hač wosom milionow eurow deficita było. Njenaruna-li Braniborska Choćebuzej dalše wosom milionow eurow, kotrež dyrbja Vattenfallej wróćić, móhł deficit spěšnje na wjace hač 16 milionow eurow rozrosć, zdźělichu na posedźenju. Zadołženje města je minjene lěta na nětko 245 milionow eurow rozrostło.
szl_Latn